钦定古今图书集成/明伦汇编/官常典/第498卷 > 奚和朔奴
## 钦定古今图书集成/明伦汇编/官常典/第498卷 > 奚和朔奴

按《辽史》本传：“和朔奴，字筹宁，奚可汗之裔。保宁中，为
奚六部长。统和初，皇太后称制，以耶律休哥领南边
事，和朔奴为南面行军副部署。四年，宋曹彬、米信等
来侵，和朔奴与休哥破宋兵于燕南，手诏褒美。军还，
怙权，挝无罪人李浩至死，上以其功释之。冬，南征，将
本部军由别道进击敌军于狼山，俘获甚众。八年，上”
表曰：“臣窃见太宗之时，奚六部二宰相、二常衮诰命，
太常衮班在酋长左右，副常衮总知酋长五房族属。
二宰相匡辅，酋长建明善事。今宰相职如故，二常衮
别无所掌，乞依旧制。”从之。十三年秋，迁都部署，伐兀
惹，驻于铁骊。秣马数月，进至兀惹城，利其俘掠，请降。
不许，令急攻之。城中大恐，皆殊死战。和朔奴知不能
克，从副部署萧𢘆德议，略地东南，循高丽北界而还。
以地远粮绝，士马死伤，诏降封爵。卒。子乌也郎君班
详稳。